In nomine sancte et individue Trinitatis. Ego Mathildis, Dei misericordia comitissa Nivernensis, notum facio presentibus et futuris quod controversia extitit inter abbatem et monachos Sancti-Michaelis et Hugonem de Dieio, et Normannum, generem ejus, de medietate justicie ville que dicitur Caniacus, et censu trium denariorum mansi in quo domus monachorum site sunt, et de quibusdam pratis circumadjacentibus; que omnia prefati milites calumpniabant, et abbas et monachi ea inconcusso tenore possederant. Que controversia, in presentia mea, tali fine decisa est: omnem hanc calumpniam justicie in villa et extra villam, et prata et censum quem in manso monachorum requirebant, dimiserunt Deo et ecclesie, in manu abbatis Sancti-Michaelis; et abbas, ex condicto nostro, dedit eis mille solidos Autissiodorensis monete. Testes hujus rei: Petrus, decanus Tornodori; Dominicus, decanus de Juniaco; dominus Andreas de Rameruco; Johannes, vicecomes Laniaci; Helias, filius Joffredi senescalci; Wiardus Rufus, de Erviaco; Columbus, prepositus Tornodori; Humbaldus de Porta; Orulfus et Marinus sororgius (sic) ejus; Marinus, villicus Sancti-Michaelis; Dominicus et Petrus, Jacobus, servi Sancti-Michaelis. Actum est hoc, anno incarnati Verbi millesimo Cº LXXº nono.